Tom Behnke (FP), 1999-04-20:
Der er ingen tvivl om, at det var kedeligt, at Folketinget kom i den situation, at et forslag, der var vedtaget, blev underkendt af Højesteret.
For første gang gik Højesteret ind
og foretog en anden vurdering af grundloven og lovgivningen i øvrigt, end Folketinget har gjort.
Ellers har det jo hidtil været sådan, at Højesteret har henholdt sig til, hvad det til enhver tid siddende flertal i Folketinget har ment.
Her tog Højesteret sagen i egen hånd og sagde: Den går ikke, om igen.
Det må man jo tage til efterretning.
Det er kedeligt, at det kan ske, om end det formentlig var forudset.
I hvert fald var der jo mange, der gav udtryk for, at Tvindloven som minimum ville være på kant med grundloven, at det var betænkeligt, det, man foretog sig.
Men der er heller ingen tvivl om, at nu, hvor Højesteret har talt, må vi her i Folketinget naturligvis tage det til efterretning. I forhold til Tvindloven er det Fremskridtspartiets klare opfattelse, at det var regeringens ansvar.
Det var regeringen, der fremsatte et forslag, det var regeringen, der foretog de juridiske formuleringer af forslaget, og det var regeringen, der gav den juridiske vejledning til Folketinget.
Vi har som folketingsmedlemmer naturligvis et ansvar, men først og fremmest er vi som folketingsmedlemmer ansat til at varetage den opgave at foretage en politisk vurdering, et politisk ønske om, hvordan tingene skal se ud, og derefter må det være regeringen, der sikrer, at den juridiske udformning af de politiske ønsker så også sker fyldest.
I virkeligheden kan man sige, at det måske var helt overflødigt, at man lavede den lov.
I hvert fald gik debatten jo i sin tid meget på, om man overhovedet behøvede at lave en egentlig Tvindsærlov.
Havde ministeren i virkeligheden ikke den fulde kompetence, til at gribe ind, hvis ministeren ville?
Men ministeren ville ikke, eller ministeren turde ikke.
Derfor lavede ministeren et forslag og trak dermed hele Folketinget med ind i Tvindloven, og så fik det den kedelige udvikling, som vi desværre har set.
Der er heller ingen tvivl om, at vi i Fremskridtspartiet havde den politiske opfattelse, at vi skulle have stoppet tilskuddene til pengemaskinen i Tvindimperiet.
Vi vil som ansvarsbevidste politikere ikke være med til stiltiende at se på, at Tvind opbygger større og større formuer.
Det vil vi ikke se på, og derfor var vi politisk af den opfattelse, at vi var klar til at gøre hvad som helst for at stoppe tilskuddene til Tvind, men naturligvis skal det foregå på en juridisk korrekt måde.
Det var også derfor, vi stemte for forslaget.
Vi var overbevist om, at det kunne lade sig gøre.
Der er heller ingen tvivl om, at Fremskridtspartiet igen vil stemme for et sådant forslag om at stoppe tilskuddene til Tvindkoncernen.
Nu har regeringen så fremsat forslag, som skal rette op på det her, et forslag, som vi i Fremskridtspartiet støtter, og man kan sige, at når det forslag er vedtaget, burde denne sag være færdig.
Forespørgerne her i dag har fremsat et forslag til vedtagelse, som har to elementer, og jeg kan lige så godt sige det, som det er, at Fremskridtspartiet støtter det ene
Det er jo et forslag, som både Socialdemokratiet, SF og Fremskridtspartiet længe har haft som politisk målsætning og
nu også Enhedslisten
Jeg ved godt, at Socialdemokratiet kun havde den holdning, så længe Socialdemokratiet sad i opposition.
Så er det klart, at så føler Socialdemokratiet ikke det samme behov for, at vi får et uafhængigt lovråd her i Folketinget.
Men man burde stå fast på den politik, man har ført
gennem årene, og Socialdemokratiet har i hvert fald sammen med SF og sammen med Fremskridtspartiet støttet et forslag om, at der skulle være et uafhængigt lovråd her i Folketinget.
Det ville klæde Socialdemokratiet, hvis man holdt fast i sin politik, også når man får regeringsmagten.
Når vi i Fremskridtspartiet alligevel stemmer imod forslaget til vedtagelse, skyldes det ganske enkelt indledningen i forslaget til vedtagelse, hvor der står, at Folketinget over for den danske befolkning beklager sin vedtagelse af den grundlovsstridige Tvindlov osv. Det beklager Fremskridtspartiet på ingen måde.
Vi fik rådgivning af regeringen om, at det juridisk var holdbart.
Vi havde politisk den holdning, at tilskuddene skulle stoppes, og det gjorde vi, og det står vi ved, og det ønsker vi ikke at beklage på noget som helst tidspunkt.
Så ideen om et uafhængigt lovråd støtter vi fuldt ud, men forslaget til vedtagelse stemmer vi imod.